Maritxu Loiola

Maritxu Loiola Ugarteburu (Elgoibar, Gipuzkoa, 1948) itzultzailea eta irakaslea izan zen eta Aubixa baserria euskararen aterpe bihurtu zuen.

 Bizitza 
Maritxu Loiola Ugarteburu Idotorbe (San Pedro) auzoko Aubixa baserrian jaio zen 1948an. Ama bertakoa zen eta aita auzokoa, Usatorre baserrikoa. Auzoko eskolan ibili zen umetan. Hamaika urtera arte ez zen asko joan kalera. 20 urte zituenean, familia joan zien kalera bizitzera, aitaren osasun arazoengatik; aldaketa handia izan zen berarentzat. Andres Alberdik lagunduta, D eta B euskara tituluak atera zituen Urrutiko Hezkuntzarako Unibertsitate Nazionalean (UNED), Bergaran. Gero, bi urteko itzulpengintza ikastaro bat egin zuen Donostian. 

 Lan ibilbidea 
Bizitza osoa eman du Loiolak euskararen zerbitzura. Itzultzailea eta irakaslea izan zen, eta Aubixa baserria euskararen aterpe bihurtu zuen, haurrek aisialdian ere euskara erabiltzeko lekua izan zezaten.

Euskara irakasten hasi zen, hasieran ikastolaren lokaletan eta, geroago, udal langileei. Elgoibarko Udaleko lehenengo itzultzailea izan zen, nahiz eta hasieran itzulpen lanak baino gehiago kultura bultzatzeko lanak egin zituen, hala nola, azoka bultzatu, jaialdiak antolatu... Aitak Elgoibarko Izarrarekin sinatutako hitzarmenari esker, Aubixa baserria aterpetxe izateko moldatu zuten. Hasierako urteetan Elgoibarko ikastolako umeak joaten ziren uda pasatzera. 1989-1990 inguruan monumentu historiko izendatu zuten. Etxea eraberritu zuten eta euskal girotze barnetegi moduan hasi zen berriz 1992an. Handik aurrera Maritxuk hartu zuen etxearen ardura.

 Aubixa 
Erkidegoko eskola guztietatik haurrak etortzea da helburua, eta bertan astebete pasatzea, batez ere euskara bultzatzeko ekintzak egiteko. Etxe barruan harremanak eta dena euskaraz izateko, eta, gero, arratsaldean, giro ona izanez gero, Kalamuara, Arratera edo San Pedrora joaten dira ikasleak.«Euskal Herrian, nik uste Aubixak entzute dezente daukala, betiere euskara eta euskal kulturaren inguruan»

 Aintzatespenak 

 2025ean Elgoibarko Kilometroetan, omenaldia egin zioten, Maritxu Loiola, Aubixako Maritxuri. «Bizitza osoa euskararen zerbitzura» emateagatik omendu zuten. Ikastolako arduradunek esan zutenez: 

Elgoibar Ikastolaren sorrera amestu zutenek 1962an zuten helburu bera islatzen du Aubixa baserriak: euskararen berpizkundea, arnasa eta bizia; elkarlana eta konpromisoa; ilusioz pentsatutako eta bihotzez gauzatutako proiektua. Eta hori guztia, beti irribarre baten indarrarekin.

 Erreferentziak 

 Kanpo estekak 

Kategoria:Elgoibartarrak
Kategoria:Euskal Herriko itzultzaileak
Kategoria:Emakume itzultzaileak
Kategoria:Euskaltzaleak
Kategoria:Euskal Herriko irakasleak
Kategoria:Emakume irakasleak